รฟม.สรุป “รถไฟฟ้าเชียงใหม่” มีทั้งบนดิน-มุดดิน ลุ้น!เปิดประมูลปี63 มูลค่าเฉียด 9 หมื่นลบ.
รฟม.สรุป "รถไฟฟ้าเชียงใหม่" มีทั้งบนดิน-มุดดิน ลุ้น!เปิดประมูลปี63 มูลค่าเฉียด 9หมื่นลบ.
16 ก.ค. 2561

นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยความคืบหน้าโครงการรถไฟฟ้ารางเบา จ.เชียงใหม่ ว่า รฟม. ได้สรุปเลือกแนวก่อสร้างตามที่สำนักงานนโยบายและแผนการขนส่งและจราจร (สนข.) เสนอมาคือโครงข่าย A งบประมาณ 8.6 หมื่นล้านบาทใช้ทางวิ่งบนดินและใต้ดินร่วมกัน แม้จะใช้ระยะเวลาก่อสร้างและวงเงินลงทุนสูงกว่ารูปแบบ B คือติดตั้งรางแทรมบนถนน (LRT) เนื่องจากสภาพถนนใน จ.เชียงใหม่แคบหากนำรถไฟฟ้าแทรมไปวิ่งจะทำให้เสียช่องจราจรทำให้การจราจรยิ่งติดขัด
ขณะที่นายภคพงศ์ กล่าวต่อว่า นอกจากนี้ยังเป็นไปตามความต้องการของชาวบ้านที่ต้องการอนุรักษ์สถาปัตยกรรมรอบคูเมืองและเอกลักษณ์ของเมืองเชียงใหม่เอาไว้ดังเดิม อีกทั้งยังเวนคืนพื้นที่ไม่มาก เพื่อก่อสร้างทางขึ้นลงสถานีใต้ดินเท่านั้น โดยอยู่ระหว่างจ้างที่ปรึกษาศึกษารูปแบบการเปิดให้เอกชนร่วมทุน (พีพีพี) ซึ่งร่างเอกสารเงื่อนไขการประกวดราคา (ทีโออาร์) ใกล้เสร็จคาดว่าจะได้ที่ปรึกษาภายในปีนี้ และน่าจะเปิดประมูลได้ภายในปี 63
โดยจะก่อสร้างสายสีแดงก่อนจากนั้นก่อสร้างสายสีเขียวและสายสีน้ำเงินตามลำดับ สำหรับรูปแบบการจัดจราจรระหว่างก่อสร้างต้องร่วมมือกับท้องถิ่น จ.เชียงใหม่ องค์การบริหารส่วนจังหวัด (อบจ.) และตำรวจจราจร เพื่อปรับเส้นทางเดินรถทางเดียว (OneWay ) ตลอดจนปิดการจราจรบางจุด เนื่องจากต้องใช้พื้นที่เปิดหน้างานก่อสร้างทางขึ้นลงสถานีซึ่งเป็นเรื่องที่น่าหนักใจ
นอกจากนี้ รายงานข่าวจาก สนข. แจ้งว่า สำหรับ 3 เส้นทางหลัก ระยะทางรวม 35 กม. สายสีแดง 12 กม. สีเขียว 12 กม. และสีน้ำเงิน 11 กม. ใช้เวลาสร้าง 6 ปี หรือเส้นละ 2-3 ปี ประกอบด้วย สายสีแดง (รพ.นครพิงค์-สนามบิน-แม่เหียะ) เริ่มต้นทางวิ่งบนดินจาก รพ.นครพิงค์ ศูนย์ราชการเชียงใหม่ สนามกีฬาสมโภชเชียงใหม่ 700 ปี ศูนย์ประชุมฯนานาชาติ สภ.ช้างเผือก, เริ่มใช้ทางวิ่งใต้ดินที่แยกข่วงสิงห์ มหาวิทยาลัยราชภัฎเชียงใหม่ สถานีขนส่งช้างเผือก รพ.เชียงใหม่ราม (พบจุดตัดสายสีน้ำเงิน) โรงเรียนวัฒโนทัยพายัพ สนามบินนานาชาติเชียงใหม่ จากนั้นปรับมาใช้ทางวิ่งบนดินผ่านสถานีขนส่งและสิ้นสุดที่ห้างบิ๊กซีหางดง
พร้อมทั้งสายสีเขียวช่วงแยกรวมโชค-สนามบินเชียงใหม่ มีจุดลงใต้ดินช่วงกาดหลวง ช้างคลานและมหิดล และสายสีน้ำเงินช่วงเป็นทางวิ่งใต้ดินตั้งแต่สวนสัตว์เชียงใหม่-มหาวิทยาลัยเทคโนโลยีราชมงคลล้านนา-ม.เชียงใหม่-แยกตลาดต้นพยอม-รพ.มหาราชนครเชียงใหม่-วัดพระสิงห์วรมหาวิหาร-ประตูท่าแพ-ย่านเชียงใหม่ไนท์บาซาร์-ตลาดสันป่าข่อย-สถานีรถไฟเชียงใหม่ และเริ่มวิ่งบนดินที่แยกหนองประทีป-ห้างบิ๊กซีดอนจั่น-ห้างพรอมเมนาดาเป็นสถานีสุดท้าย
ขอขอบคุณข้อมูลจาก : www.dailynews.co.th